A Bizottság 2451/2000/EK rendelete
(2000. november 7.)
a borpiac közös szervezéséről szóló 1493/1999/EK tanácsi rendelet végrehajtása egyes részletes szabályainak megállapításáról, valamint a borászati eljárások és kezelések közösségi kódexének létrehozásáról szóló 1622/2000/EK rendeletnek a XIV. melléklet tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1622/2000/EK bizottsági rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 43. és 46. cikkére,
mivel:
(1) Az 1493/1999/EK rendelet V. melléklete C. 4. pontja kimondja, hogy a bor térfogatszázalékban mért alkoholtartalmának növelésére vonatkozó határértékeket maximum 1 %-kal lehet emelni olyan években, amikor az időjárási feltételek rendkívül kedvezőtlenek voltak.
(2) Az 1622/2000/EK rendelet 23. cikke kimondja, hogy a fenti kedvezőtlen éveket, valamint az érintett szőlőtermő övezeteket, földrajzi régiókat és fajtákat a fenti rendelet XIV. mellékletében kell meghatározni.
(3) A 2000. évben tapasztalt rendkívül kedvezőtlen időjárás miatt a természetes alkoholtartalom emelésére az V. melléklet E. pontjában meghatározott korlátok az Egyesült Királyság borvidékein nem teszik lehetővé olyan bor termelését, amelyre átlagos piaci kereslet lenne. Az Egyesült Királyság számára ezért engedélyezni kell, hogy a természetes alkoholtartalmat legfeljebb 4,5 %-kal növelje, és az eltérés alkalmazásának évét az egyéb vonatkozó információkkal együtt bele kell foglalni az 1622/2000/EK rendelet XIV. mellékletébe.
(4) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1622/2000/EK rendelet XIV. melléklete a következőkkel egészül ki:
| "Év | Szőlőtermő övezet | Földrajzi régió | Fajta (adott esetben) |
1. | 2000 | A | Anglia, Wales | Auxerrois, Chardonnay, Ehrenfelser, Faber, Huxelrebe, Kerner, Pinot Blanc, Pinot Gris, Pinot Noir, Rizling, Schonburger, Scheurebe, Seyval Blanc és Wurzer" |
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. november 7-én.